CELEX: 32009D0756
Language: lt
Date: 1255046400000
Title: 2009/756/EB: 2009 m. spalio 9 d. Komisijos sprendimas, kuriuo nustatomi skiriamosios gebos ir pirštų atspaudų naudojimo biometriniam identifikavimui ir biometrinei patikrai Vizų informacinėje sistemoje reikalavimai (pranešta dokumentu Nr. C(2009) 7435)

15.10.2009   
            
            
               LT
            
            
               Europos Sąjungos oficialusis leidinys
            
            
               L 270/14
            
         
      KOMISIJOS SPRENDIMAS
   
   2009 m. spalio 9 d.
   kuriuo nustatomi skiriamosios gebos ir pirštų atspaudų naudojimo biometriniam identifikavimui ir biometrinei patikrai Vizų informacinėje sistemoje reikalavimai
   (pranešta dokumentu Nr. C(2009) 7435)
   (Tekstas autentiškas tik bulgarų, čekų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis)
   (2009/756/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2008 m. liepos 9 d. Europos Parlamento ir Tarybos reglamentą (EB) Nr. 767/2008 dėl Vizų informacinės sistemos (VIS) ir apsikeitimo duomenimis apie trumpalaikes vizas tarp valstybių narių (VIS reglamentas) (1), ypač jo 45 straipsnio 2 dalį,
   kadangi:
   
               (1)
            
            
               2004 m. birželio 8 d. Tarybos sprendimu 2004/512/EB dėl Vizų informacinės sistemos (VIS) sukūrimo (2) buvo sukurta apsikeitimo vizų duomenimis tarp valstybių narių sistema, o Komisijai suteikti įgaliojimai plėtoti VIS.
            
         
               (2)
            
            
               Reglamentu (EB) Nr. 767/2008 apibrėžiama VIS paskirtis, funkcijos ir su ja susiję įsipareigojimai, taip pat nustatomos apsikeitimo vizų duomenimis tarp valstybių narių sąlygos bei tvarka ir taip palengvinamas vizų prašymų nagrinėjimas ir susijusių sprendimų priėmimas.
            
         
               (3)
            
            
               2006 m. rugsėjo 22 d. Komisijos sprendime Nr. 2006/648/EB, nustatančiame techninius biometrinių požymių standartų, susijusių su Vizų informacinės sistemos plėtojimu, reikalavimus (3), nurodyta, kad papildomi reikalavimai bus parengti vėliau.
            
         
               (4)
            
            
               Dabar būtina nustatyti skiriamosios gebos ir pirštų atspaudų naudojimo biometriniam identifikavimui ir biometrinei patikrai VIS reikalavimus, kad valstybės narės galėtų pradėti rengtis naudoti biometrinius duomenis.
            
         
               (5)
            
            
               Labai svarbu, kad biometrinių duomenų kokybė būtų aukšta, o biometriniai duomenys – patikimi. Todėl būtina apibrėžti techninius standartus, kuriuos taikant bus galima užtikrinti kokybės ir patikimumo reikalavimų vykdymą. Patikroms naudojant keturis pirštus klaidingo neatitikimo rodiklis ir kokybės neatitikimo rodiklis yra daug mažesni negu tuomet, kai patikrai naudojamas vienas pirštas. Todėl Centrinė vizų informacinė sistema (CS-VIS) turėtų gebėti atlikti biometrinių duomenų patikras keturių pirštų plokščiųjų atspaudų duomenims gauti.
            
         
               (6)
            
            
               Šiuo sprendimu nauji standartai nesukuriami; jis suderintas su TCAO standartais.
            
         
               (7)
            
            
               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 2 straipsnį Danija nedalyvavo priimant Reglamentą (EB) Nr. 767/2008, dėl to neprivalo jo laikytis ir jis neturi būti jai taikomas. Vis dėlto, atsižvelgiant į tai, kad Reglamentas (EB) Nr. 767/2008 grindžiamas Šengeno acquis pagal Europos bendrijos steigimo sutarties trečiosios dalies IV antraštinės dalies nuostatas, Danija pagal minėto protokolo 5 straipsnį 2008 m. spalio 13 d. raštu pranešė apie šio acquis perkėlimą į savo nacionalinę teisę. Todėl ji pagal tarptautinę teisę privalo įgyvendinti šį sprendimą.
            
         
               (8)
            
            
               Pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (4) Jungtinė Karalystė nedalyvavo priimant Reglamentą (EB) Nr. 767/2008, dėl to neprivalo jo laikytis ir jis neturi būti jai taikomas, nes juo plėtojamos Šengeno acquis nuostatos. Todėl šis sprendimas nėra skirtas Jungtinei Karalystei.
            
         
               (9)
            
            
               Pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (5) Airija nedalyvavo priimant Reglamentą (EB) Nr. 767/2008, dėl to neprivalo jo laikytis ir jis neturi būti jai taikomas, nes juo plėtojamos Šengeno acquis nuostatos. Todėl šis sprendimas nėra skirtas Airijai.
            
         
               (10)
            
            
               Šis sprendimas yra dokumentas, grindžiamas Šengeno acquis arba kitaip susijęs su juo, kaip apibrėžta 2003 m. Stojimo akto 3 straipsnio 2 dalyje ir 2005 m. Stojimo akto 4 straipsnio 2 dalyje.
            
         
               (11)
            
            
               Kalbant apie Islandiją ir Norvegiją, šiuo sprendimu plėtojamos Šengeno acquis nuostatos, kaip apibrėžta Europos Sąjungos Tarybos, Islandijos Respublikos ir Norvegijos Karalystės sudarytame susitarime dėl šių dviejų valstybių asociacijos įgyvendinant, taikant ir plėtojant Šengeno acquis
                   (6), kurios priklauso 1999 m. gegužės 17 d. Tarybos sprendimo 1999/437/EB dėl tam tikrų priemonių taikant Europos Sąjungos Tarybos, Islandijos Respublikos ir Norvegijos Karalystės sudarytą susitarimą dėl šių dviejų valstybių asociacijos įgyvendinant, taikant ir plėtojant Šengeno acquis 1 straipsnio B punkte nurodytai sričiai (7).
            
         
               (12)
            
            
               Kalbant apie Šveicariją, šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos ir Šveicarijos Konfederacijos sudarytame susitarime dėl pastarosios asociacijos įgyvendinant, taikant ir plėtojant Šengeno acquis, kurios priklauso Sprendimo 1999/437/EB 1 straipsnio B punkte nurodytai sričiai, minėtą sprendimą siejant su Tarybos sprendimo 2008/146/EB (8) dėl to susitarimo sudarymo Europos bendrijos vardu 3 straipsniu.
            
         
               (13)
            
            
               Kalbant apie Lichtenšteiną, šiuo sprendimu plėtojamos Šengeno acquis nuostatos, kaip apibrėžta Europos Sąjungos, Europos bendrijos, Šveicarijos Konfederacijos ir Lichtenšteino Kunigaikštystės pasirašytame Protokole dėl Lichtenšteino Kunigaikštystės prisijungimo prie Europos Sąjungos, Europos bendrijos ir Šveicarijos Konfederacijos susitarimo dėl Šveicarijos Konfederacijos asociacijos įgyvendinant, taikant ir plėtojant Šengeno acquis, kurios priklauso Sprendimo 1999/437/EB 1 straipsnio B punkte nurodytai sričiai, minėtą sprendimą siejant su 2008 m. vasario 28 d. Tarybos sprendimo 2008/261/EB dėl Susitarimo pasirašymo Europos Sąjungos vardu ir laikino tam tikrų to Protokolo nuostatų taikymo (9) 3 straipsniu.
            
         
               (14)
            
            
               Šiuo sprendimu nustatytos priemonės atitinka komiteto, įsteigto pagal 2006 m. gruodžio 20 d. Europos Parlamento ir Tarybos reglamento (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (10) 51 straipsnio 1 dalį, nuomonę,
            
         PRIĖMĖ ŠĮ SPRENDIMĄ:
   1 straipsnis
   Skiriamosios gebos ir pirštų atspaudų naudojimo biometriniam identifikavimui ir biometrinei patikrai Vizų informacinėje sistemoje reikalavimai nustatyti priede.
   2 straipsnis
   Šis sprendimas skirtas Belgijos Karalystei, Bulgarijos Respublikai, Čekijos Respublikai, Vokietijos Federacinei Respublikai, Estijos Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Kipro Respublikai, Latvijos Respublikai, Lietuvos Respublikai, Liuksemburgo Didžiajai Hercogystei, Vengrijos Respublikai, Maltos Respublikai, Nyderlandų Karalystei, Austrijos Respublikai, Lenkijos Respublikai, Portugalijos Respublikai, Rumunijai, Slovėnijos Respublikai, Slovakijos Respublikai, Suomijos Respublikai ir Švedijos Karalystei.
   
      Priimta Briuselyje, 2009 m. spalio 9 d.
      
         
            Komisijos vardu
         
         Jacques BARROT
         
         
            Pirmininko pavaduotojas
         
      
   
   
      (1)  OL L 218, 2008 8 13, p. 60.
   
      (2)  OL L 213, 2004 6 15, p. 5.
   
      (3)  OL L 267, 2006 9 27, p. 41.
   
      (4)  OL L 131, 2000 6 1, p. 43.
   
      (5)  OL L 64, 2002 3 7, p. 20.
   
      (6)  OL L 176, 1999 7 10, p. 36.
   
      (7)  OL L 176, 1999 7 10, p. 31.
   
      (8)  OL L 53, 2008 2 27, p. 1.
   
      (9)  OL L 83, 2008 3 26, p. 3.
   
      (10)  OL L 381, 2006 12 28, p. 4.
   
      PRIEDAS
      1.   Pirštų atspaudų skiriamoji geba
      
      Centrinė vizų informacinė sistema (CS-VIS) gauna dešimties pirštų atspaudų atvaizdus, kurių nominali skiriamoji geba gali būti tik 500 dpi (leidžiamas nuokrypis yra +/- 5 dpi) ir 256 pilki pustoniai.
      2.   Dešimties pirštų atspaudų naudojimas biometriniam identifikavimui ir biometrinei paieškai
      
      CS-VIS naudodama dešimties pirštų plokščiuosius atspaudus atlieka biometrines paieškas (biometrinį identifikavimą). Vis dėlto, jeigu asmuo turi ne visus pirštus, trūkstami pirštai identifikuojami pagal standartą ANSI/NIST-ITL 1–2000 (1), o atspaudams naudojami likę pirštai, jeigu tokių yra.
      3.   Keturių pirštų atspaudų naudojimas biometrinėms patikroms
      
      CS-VIS gali atlikti biometrines patikras keturių pirštų plokščiųjų atspaudų duomenims gauti.
      Jeigu yra, naudojami šių keturių dešinės arba kairės rankos pirštų atspaudai: smiliaus (pagal NIST identifikavimo sistemą 2 arba 7), didžiojo piršto (pagal NIST identifikavimo sistemą 3 arba 8), bevardžio piršto (pagal NIST identifikavimo sistemą 4 arba 9), mažojo piršto (pagal NIST identifikavimo sistemą 5 arba 10).
      Ergonominiu, standartizavimo ir vizualizavimo tikslais naudojami tos pačios rankos pirštų atspaudai; pradedama nuo dešinės rankos.
      Nustatoma, kokį pirštą atitinka kiekvienas atskiras piršto atspaudo atvaizdas, kaip nustatyta standarte ANSI/NIST-ITL 1–2000.
      Jeigu neįmanoma identifikuoti piršto arba nustatoma, kad identifikuota klaidingai, nacionalinės sistemos gali prašyti atlikti patikrą CS-VIS naudojant „elementų sukeitimą“ (angl. permutations) (2).
      Trūkstami arba sutvarstyti pirštai visuomet identifikuojami, kaip nustatyta standarte ANSI/NIST-ITL 1–2000 ir VIS sąsajos valdymo dokumente.
      4.   Vieno piršto arba dviejų pirštų atspaudų naudojimas biometrinėms patikroms
      
      Valstybės narės gali nuspręsti biometrinėms patikroms naudoti ne keturių pirštų atspaudus, bet vieno piršto arba dviejų pirštų plokščiuosius atspaudus.
      Pagal susitarimą naudojami šie pirštai:
      
                  a)
               
               
                  vienas pirštas: smilius (pagal NIST identifikavimo sistemą 2 arba 7);
               
            
                  b)
               
               
                  du pirštai: smilius (pagal NIST identifikavimo sistemą 2 arba 7) ir didysis pirštas (pagal NIST identifikavimo sistemą 3 arba 8).
               
            Taip pat gali būti naudojami šie pirštai:
      
                  a)
               
               
                  vienas pirštas: nykštys (pagal NIST identifikavimo sistemą 1 arba 6) arba didysis pirštas (pagal NIST identifikavimo sistemą 3 arba 8);
               
            
                  b)
               
               
                  du pirštai:
                  
                              i)
                           
                           
                              smilius (pagal NIST identifikavimo sistemą 2 arba 7) ir bevardis pirštas (pagal NIST identifikavimo sistemą 4 arba 9); arba
                           
                        
                              ii)
                           
                           
                              didysis pirštas (pagal NIST identifikavimo sistemą 3 arba 8) ir bevardis pirštas (pagal NIST identifikavimo sistemą 4 arba 9).
                           
                        
            Ergonominiu, standartizavimo ir vizualizavimo tikslais naudojami tos pačios rankos pirštų atspaudai; pradedama nuo dešinės rankos.
      Nustatoma, kokį pirštą atitinka kiekvienas atskiras pirštų atspaudų atvaizdas, kaip nustatyta standarte ANSI/NIST-ITL 1–2000.
      Jeigu neįmanoma identifikuoti piršto arba nustatoma, kad identifikuota klaidingai, nacionalinės sistemos gali prašyti atlikti patikrą CS-VIS naudojant „elementų sukeitimą“ (angl. permutations).
      Trūkstami arba sutvarstyti pirštai visuomet identifikuojami, kaip nustatyta standarte ANSI/NIST-ITL 1–2000 ir VIS sąsajos valdymo dokumente.
      
         (1)  Standartas ANSI/NIST-ITL 1–2000 „Keitimosi pirštų atspaudų, veido, randų ir tatuiruočių (SMT) informacija duomenų formatas“, kurį galima rasti adresu http://www.itl.nist.gov/ANSIASD/sp500–245-a16.pdf
      
         (2)  Sukeičiant elementus CS-VIS nurodoma atlikti kartotines turimo (-ų) piršto (-ų) atspaudo (-ų) (vieno, dviejų, trijų arba keturių) ir visų turimų vizos prašytojų pirštų atspaudų (dažniausiai dešimties) patikras, kol nustatoma atitiktis arba kol bus patikrinti visi vizų prašytojų pirštų atspaudai, bet atitiktis nenustatyta.